stanford-oval/wikipedia huggingface dataset:
סער 6
מערכות הספינה ומאפיינים > מערכות נשק

הסער 6 כוללת מגוון רחב של אמצעי לחימה למטרות הגנה ותקיפה: תותח ימי מדגם אוטו מלרה 76 מ"מ Super-Rapid מיוצב ומהיר ירי, שתי עמדות נשק מיוצבות מסוג טייפון החמושות בתותח אוטומטי 25 מ"מ ומשגר טילי ספייק ER‏, 16 טילים נגד ספינות מדגם גבריאל 5, ושישה צינורות טורפדו בקוטר 324 מ"מ. כחלק ממערכת הגנה ימית נגד טילים וכלי טיס ברק MX, מותקנים בספינות הסער 6 שלושה סוגי מיירטים שונים ב-32 צינורות שיגור: אחד קצר טווח (MRAD) אחד ארוך טווח (LRAD) ואחד לטווח מוגדל אף יותר (ER). הספינות כוללות גם את "כיפת מגן" (C-Dome), הגרסה הימית של כיפת ברזל שחמושה ב-40 מיירטי טמי"ר. מקורות בלתי רשמיים מדווחים גם על יכולת בלתי-קונוונציונאלית בדומה לצוללות מסדרת דולפין.[דרוש מקור]
מערכות הספינה ומאפיינים > כלי טיס

לספינה יכולת נשיאת מסוקים בינוניים הכוללת מוסך ומנחת והיא נושאת מסוק סער מדגם סיקורסקי SH-60 סי הוק (Sikorsky_SH-60_Seahawk) .
תהליך הרכישה

בשנת 2002 החל חיל הים לגבש תוכנית להחלפת ספינות סער 4 הישנות. התוכניות התעכבו בשל מחלוקות בתוך החיל בדבר אופי הספינה הדרושה, וגם בשל עלותן הגבוהה של הספינות.
לפי אלוף (במיל') אליעזר (צ'ייני) מרום שהיה ב-2003 ראש מספן מטה חיל הים, המלצותיו היו לספינות בהדחק של 2,000–2,200 טון.
בשנת 2007, בתוכנית הרב־שנתית של צה"ל, "תפן", שגובשה לאחר מלחמת לבנון השנייה נכלל רכש ספינות חדשות אך נותר בעדיפות נמוכה והסעיף לא מומש, לנוכח אילוצים שהוצגו לבסוף כדחופים יותר.
בשנת 2012, על רקע גילוי מאגרי הגז בים התיכון, זוהה בצמרת משרד הביטחון הצורך ברכש ספינות חדשות. באפריל 2013 קבע הקבינט הביטחוני שצה"ל יבצע את ההגנה בצורה היעילה והזולה ביותר. שר הביטחון, אהוד ברק, החליט לצאת למכרז בין-לאומי. בשנת 2013, על פי עדות מיקי גנור, טירפד דוד שמרון יציאת משלחת של משרד הביטחון לביקור במספנה בדרום קוריאה.
בשנת 2013, הציעו מספנות ישראל לספק לחיל הים ספינות חדשות מדגם סער 72 – מיני-קורבטה בהדחק 800 טון, המוגדרת ככלי שיט רב-תכליתי. הספינה משלבת בין יכולותיהן של ספינות הטילים מדגם סער 4.5, לקורבטות מדגם סער 5. הספינה מותאמת לפעילות של משמר חופים, על סיפון הספינה יהיה מרחב גדול למערכות שליטה ובקרה, חדרים לשיכון כוחות מיוחדים, אמצעים לתגובה מהירה ופעולות הצלה, האנגר לאחסון מסוק בגודל בינוני וכטב"מים. על סיפון הספינה מנחת באורך 15 מטרים, מנוף לטעינה עצמאית, אמצעים לפריסת סירות גומי וכלי שיט בלתי מאוישים. חיל הים דחה הצעה זו.
בשנת 2014 פורסם המכרז הבין-לאומי לרכש ספינות האבטחה, במכרז התחרו מספנות מקוריאה הדרומית, מאיטליה ומספרד (מספנות מגרמניה לא השתתפו במכרז). ב-19 באוקטובר 2014 שלח מפקד חיל הים האלוף רם רוטנברג מכתב לרמטכ"ל בני גנץ שהועבר בתמיכתו למשה יעלון שר הביטחון ובו דרישה נחרצת של חיל הים, לעצור את המכרז ולחתום על מזכר הבנות עם הגורמים הגרמניים, בכדי לרכוש את הספינות הגדולות יותר ממספנת טיסנקרופ. במכתב מזהיר רוטנברג כי "המצב הבלתי סביר של אי קבלת דרישות חיל הים לגבי סוג כלי השיט... עלולה להביא לפגיעה בעתידו המקצועי של החיל וביכולתו לממש את אחריותו בהגנה על מרחב המים הכלכליים".
כעבור חודשים, החליט ראש הממשלה, בנימין נתניהו, לבטל את המכרז הבין-לאומי, ולנהל משא ומתן בלעדי עם המספנה הגרמנית TKMS - "טיסנקרופ מערכות ימיות" שבעיר קיל (המספנה שבונה את צוללות הדולפין הישראליות) לבניית ספינות כבדות וגדולות יותר מכפי שנדרש במכרז.
במאי 2015 נחתם החוזה עם מספנת TKMS לבניית ארבע ספינות.
תהליך הרכישה > חשדות לאי סדרים בתהליך הרכש

במסגרת תיק 3000 – חקירה פלילית שניהלה יחידת להב 433 של משטרת ישראל מאז פברואר 2017, נחקר חשד להטיית מכרזים הקשורים לרכש צוללות מסדרת דולפין AIP וספינות סער 6 מחברת "טיסנקרופ", קבלת שוחד וניגוד עניינים. ב-8 בנובמבר 2018 הודיעה המשטרה על סיום חקירתה בפרשה, ופרסמה את עמדתה כי נמצאו ראיות להעמדה לדין של שישה מהנחקרים.
בפברואר 2021 הודיעה גרמניה כי חקירת העסקה שנפתחה כשנתיים קודם לכן, נסגרה בסוף 2020.
במאי 2021 החליטה פרקליטות המדינה לסגור את התיק נגד עורך הדין דוד שמרון ומפקד חיל הים לשעבר אלי מרום.
בדצמבר 2016 חשף העיתון "ידיעות אחרונות" כי חברת "טיסנקרופ" הגרמנית נמצאת בבעלות חלקית של חברות ממשלתיות מאיראן. כמו כן, התברר כי בפעם הראשונה מימן משרד הביטחון את רכש הספינות מחוץ לתקציב באמצעות הלוואה מבנק דיסקונט.
בפברואר 2017 אולץ סמיר מוקבל, שר ההגנה וסגן ראש ממשלת לבנון, להתפטר מתפקידו בטענה שהוא ומשפחתו קשורים למודיעין הישראלי. זאת משום שבתו נשואה לאקרם ספא, אחיו ושותפו לעסקים של אסקנדר ספא, איש עסקים ומיליארדר לבנוני ומבעלי השליטה בחברת "German Naval Yards" אשר מהווה קבלן משנה של חברת "טיסנקרופ" בבניית ספינות סער 6. כנגד הטענה שבבניית הספינות על ידי חברה עם קשרים למדינות ערב יש סיכון ביטחוני הגיבו במשרד הביטחון ואמרו שהמספנה בונה רק את גוף הספינות, ואילו המערכות החשובות – בהן מערכות השליטה והבקרה, ה-C4ISTAR, מערכות הנשק והלוחמה האלקטרונית – תהיינה כולן מתוצרת ישראל ויורכבו רק בישראל עצמה.
מסירת הספינות וקליטתן בחיל הים

הספינה הראשונה בסדרה, אח"י מגן, הושקה במאי 2019 בטקס שנערך במספנות טיסנקרופ, היא נמסרה לחיל הים הישראלי בטקס רשמי ב-11 בנובמבר 2020, והגיעה לישראל ב-2 בדצמבר 2020.
הספינה השנייה בסדרה, אח"י עוז, נמסרה לחיל הים במאי 2021, והגיעה לישראל ב-9 ביוני 2021.
הספינות השלישית והרביעית אח"י עצמאות ואח"י ניצחון הועברו לידי חיל הים הישראלי ב-27 ביולי 2021. בכך הושלמה העברת כל ארבע הקורבטות מדגם סער 6 לחיל הים.
תהליך התקנת מערכות הלחימה יימשך כשנה וחצי, לאחריו יכנסו הספינות לשירות מבצעי באופן מדורג.
ב-21 בפברואר 2022 הודיעו זרוע הים ומנהלת "חומה" במשרד הביטחון, יחד עם חברת רפאל והתעשייה האווירית לישראל, כי השלימו בהצלחה סדרת ניסויי יירוט של מערכת "כיפת מגן" (כיפת ברזל ימית) מספינת סער 6, אל מול מגוון איומים מתקדמים.
ב-19 בספטמבר התפרסם כי חיל הים קלט תותחים ימיים OTO 76/62 SR של חברת לאונרדו האיטלקית לספינות הסער 6. ב-21 בספטמבר 2022 פרסם משרד הביטחון כי ניסוי בטיל ים-ים מדגם גבריאל 5 ששוגר מספינת סער 6 הוכתר בהצלחה והמערכת הפכה למבצעית בספינות סער 6. ב-30 בנובמבר 2022 צה"ל פרסם ניסוי מוצלח במערכת ההגנה האווירית "ברק מגן" ובמיירט LRAD לטווח בינוני, ביירוט טיל מטרה שדימה טיל שיוט מתקדם שבוצע מעל גבי אחת מספינות הסער 6. בינואר 2023 הותקנה מערכת שו"ב חדשה שפותחה בחיל הים בספינות אח"י עוז ואח"י מגן.
במרץ 2023 השתתפה ספינת "סער 6" בתרגיל הבין-לאומי "נובל דינה" שבו השתתפו גם צי ארצות הברית, הצי הצרפתי, הצי היווני, הצי האיטלקי והצי הקפריסאי.
באפריל 2023 הסתיים המבצוע הראשוני של ספינות ה"סער 6".
ב-29 במאי 2023 בוצע ניסוי מוצלח של "כיפת מגן" (כיפת ברזל הימית): מיירטים ששוגרו מספינת סער 6 יירטו בהצלחה מגוון איומים בהם כטב"ם ורקטות.
ב-12 בדצמבר 2023 הודיע צה"ל שכל ספינות ה"סער 6" סיימו את הליך הקליטה ("מבצוע") וכעת הן מבצעיות לחלוטין. בנוסף באותו היום לראשונה, ספינת טילים מדגם סער 6 הפליגה לזירת ים סוף.
שירות מבצעי

ב-13 באוקטובר 2023, כחלק ממלחמת חרבות ברזל, ספינות סער 6 אח"י עוז ואח"י מגן ביצעו לראשונה תקיפות משטח הים לעבר רצועת עזה, כאשר הפגיזו מהים באמצעות תותח אוטו מלרה 76 מ"מ מתקן לייצור אמצעי לחימה, מוצב ועמדת תצפית של הכוח הימי של ארגון הטרור חמאס.
ב-12 בדצמבר 2023 פרסם דובר צה"ל שספינת סער 6 אח"י מגן עגנה בבסיס אילת ותצא לפעילות בים האדום בעקבות תקיפות הטרור של החות'ים נגד ספינות בים האדום והכרזת החות'ים על הטלת מצור ימי נגד ישראל.
ב-8 באפריל 2024 קצת לפני חצות, במסגרת מלחמת חרבות ברזל, כוחות חיל הים זיהו מטרה אווירית חשודה שחצתה לשטח מדינת ישראל מכיוון מזרח ויירטו את המטרה בהצלחה באמצעות מערכת "כיפה ימית" המותקנת על גבי ספינת אח"י ניצחון (סער 6) הקרובה לאילת. זה היה היירוט המבצעי הראשון של המערכת. ב-14 באפריל 2024 ספינת טילים סער 6 יירטה בפעם השנייה באמצעות מערכת "כיפה ימית" כטב"ם שהיה בדרכו לישראל. ב-27 ביולי 2024 יירטה ספינת "סער 6" כטב"ם של חזבאללה שטס לעבר אסדת כריש באמצעות כיפה ימית.
קריאה נוספת

זאב אברהמי, אנחנו מביאים לארץ את F-35 של חיל הים – ראיון עם אל"ם ארז בקיל גרמניה, ידיעות אחרונות, 27 בנובמבר 2020.
ראו גם

ספינות סער
שייטת ספינות הטילים
BlackBerry OS

| --- | --- |

 מפתח:  חברת בלקברי
 משפחה:  מערכות הפעלה לנייד
 מודל קוד:  קוד סגור
 מחזור חיים:  19 בינואר 1999 – 4 בינואר 2022 (23 שנים) 
 גרסה אחרונה:  7.1.0.2930 (דגם Bold 9790/9900) ב־נובמבר 2013
 סוג רישיון:  קנייני
 מצב עבודה:  עדכני
 אתר אינטרנט:  http://www.blackberryos.com/ 
 בלאקברי 10 ←
 
BlackBerry OS הייתה מערכת הפעלה לסמארטפונים שפותחה על ידי חברת הטלפונים החכמים בלקברי מערכת ההפעלה משמשת את קו מכשירי בלקברי של החברה. המערכת תומכת בגלגלת מגע, לחצן מגע ומסך מגע. הגרסה האחרונה של המערכת היא גרסה 7.1.0.2931 שמותאמת בעיקר למסכי מגע מלאים.
מערכת ההפעלה יצאה לראשונה בשנת 1999 בגרסה 1.0 כמערכת ההפעלה של המכשיר BlackBerry 580. במכשירי ה-PlayBook החלה החברה להשתמש במערכת הפעלה חדשה, המבוססת על מערכת ההפעלה QNX.
מערכת ההפעלה החדשה ביותר היא blackberry 10 המותאמת למסכי מגע וגם למסכי מגע עם מקלדות, הגרסה החדשה ביותר היא blackberry OS 10.3.3.3216 שהוכרזה בשנת 2018. המכשירים הראשונים עם blackberry 10 הוכרזו ב-2013 (בלקברי Z10 ו-Q10).
היסטוריית גרסאות

BlackBerry OS 1.0 – יצאה בינואר 1999 למכשיר BlackBerry 580.
BlackBerry OS 3.6 – יצאה במרץ 2002 למכשיר BlackBerry 5810.
BlackBerry OS 6.0 – הוכרזה באפריל 2010 ויצאה באותה השנה.
BlackBerry OS 7.0 – הוכרזה ב-2 במאי 2011.
Blackberry OS 7.1 – הוכרזה אפריל 2013.
Blackberry 10 – הוכרזה בסוף 2013.
blackberry 10.3 – הוכרזה בספטמבר 2014, נוספה תמיכה במקלדות.
Pentoo

| --- | --- |

 מפתח:  מיכאל זנטה, ריק פארינה, אנטון בולשאקוב, סטפן קון, ינס פראנאיטיס.
 משפחה:  גנו/לינוקס
 מודל קוד:  קוד פתוח
 מחזור חיים:  22 ביוני 2005 – הווה (19 שנים) 
 גרסה אחרונה:  3.5 ב־2 באוגוסט 2016 (לפני 8  שנים, 6  חודשים ו־16  ימים)
 סוג רישיון:  הרישיון הציבורי הכללי של גנו
 מצב עבודה:  עדכני
 מנהל חבילות:  Portage 
 מבוססת על:  ג'נטו לינוקס 
 אתר אינטרנט:  http://www.pentoo.ch/ 
 
פנטו (אנגלית: Pentoo) היא הפצת גנו/לינוקס, נגזרת של ג'נטו לינוקס, המיועדת לבדיקות חדירה ופגיעויות ולבדיקות אבטחת רשתות.
היא פותחה על ידי מיכאל זנטה (Michael Zanetta), ריק פארינה (Rick Farina), אנטון בולשאקוב (Anton Bolshakov), סטפן קון (Stefan Kuhn), ינס פראנאיטיס (Jens Pranaitis) ושוחררה בתאריך 22 ביוני 2005 (גרסה Pentoo 2005.1).
ההפצה ניתנת להורדה בגרסת 32 ו-64 ביט ויכולה לשמש גם כהשלמה להתקנה קיימת של הפצת ג'נטו לינוקס.
המערכת מופצת כשעליה מותקנות מראש תוכניות רבות כגון: כלי חקירה, כלי ניתוח, פרוקסי, אקספלויטים, מסדי נתונים, בלוטות' ועוד.
רשימת גרסאות

גרסאות התוכנה משוחררות בשיטת הפצה מתגלגלת, משמעות הדבר הוא שהחבילות שבתוכנה מתעדכנות באופן שוטף מעדכונים של המפתחים המקוריים בכך מקבלים גרסאות עדכניות יותר. במקרה של בעיה, הפתרון לה יהיה בגרסה חדשה.
כל גרסאות ההפצה ששוחררו באופן רשמי:
| תאריך יציאה | גרסה |
| --- | --- |
22.6.2005: Pentoo 2005.1
2.2.2006: Pentoo 2006.0
5.7.2006: Pentoo 2006.1
4.12.2009: Pentoo 2009.0
30.7.2017: Pentoo 2012.0
8.3.2013: Pentoo 2013.0 RC1.1
4.7.2013: Pentoo 2013.0 RC1.8
8.8.2014: Pentoo 2014.0 RC3
29.9.2014: Pentoo 2014.0 RC3.5
16.11.2014: Pentoo 2014.0 RC3.6
5.1.2015: Pentoo 2015.0 RC3.7
2.12.2015: Pentoo 2015.0 RC4.6
2.8.2016: Pentoo 2015.0 RC5
Wear OS

| --- | --- |


 מפתח:  חברת גוגל 
 משפחה:  מערכת הפעלה דמוית יוניקס
 סוג רישיון:  רישיון אפאצ'י 
 פלטפורמות:  ARM, ארכיטקטורת MIPS, x86 
 אתר אינטרנט:  https://wearos.google.com/ 
 
הסמליל של Android Wear, השם הקודם של מערכת ההפעלה
Wear OS (ידועה גם בשם Wear OS by Google, ובעבר כ־Android Wear) היא גרסה של מערכת ההפעלה אנדרואיד המיועדת לשעונים חכמים ולמוצרים לבישים. על ידי התאמה לטלפונים ניידים שמריצים אנדרואיד גרסה 4.4 ומעלה, או iOS גרסה 9.3 ומעלה עם תמיכה מאפליקציית ההתאמה של גוגל, Wear OS.
Wear OS תומכת בקישוריות בלוטות', Wi-Fi, 3G ו-LTE, כמו גם במגוון תכונות ויישומים. סגנונות פנים של שעונים כוללים עגולים, מרובעים ומלבניים. היא נתמכת על ידי מגוון רחב של שעונים חכמים המיוצרים על ידי חברות שונות, ובהן LG אלקטרוניקה, מוטורולה, Fossil, שיאומי ואחרות.
ראו גם

Android TV
גוגל צ'אט

| --- | --- |


 מפתח:  חברת גוגל 
 chat.google.com
 
גוגל צ'אט (באנגלית: Google Chat) הוא שירות תקשורת ומסרים מיידיים שפותח על ידי Google. תוכנן בתחילה עבור צוותים וסביבות עסקיות, מאז הוא הפך זמין עבור צרכנים כלליים. הוא מספק הודעות ישירות, שיחות קבוצתיות ומרחבים, המאפשרים למשתמשים ליצור ולהקצות משימות ולשתף קבצים במקום מרכזי בנוסף לצ'אט. ניתן לגשת אליו דרך האתר והאפליקציה שלו או דרך האתר והאפליקציה של Gmail.
Hangouts Chat הושק ב-9 במרץ 2017, כאחת משתי האפליקציות שיהוו את התחליף ל־Google Hangouts, כאשר האפליקציה השנייה היא Google Meet. השם שונה ל-Google Chat ב-9 באפריל 2020. זה היה זמין בתחילה רק עבור חבילת התוכנה של Google Workspace, אך בפברואר 2021 החלה גוגל להפיץ את Google Chat ב"גישה מוקדמת" לחשבונות צרכנים רגילים עד שהוא הפך זמין במלואו באפריל 2021. גוגל הוציאה משימוש את ה-Hangouts המקורי והחליפה אותו ב־Chat ב-1 בנובמבר 2022.
היסטוריה

Google Chat הושק לראשונה כ-Hangouts Chat ב-9 במרץ 2017, עבור לקוחות Google Workspace (נקרא G Suite עד אוקטובר 2020) רק כתחליף ל־Google Hangouts. לכל חבילות G Suite היו תכונות זהות למעט היעדר שמירת נתוני Vault בחבילה הבסיסית.
ב-9 באפריל 2020, Google מיתגה מחדש את Hangouts Chat. בעקבות מיתוג מחדש זה, ויחד עם שינוי דומה עבור Hangouts Meet, המותג Hangouts הוסר מ-Google Workspace.
Google תכננה להוציא משימוש את Google Hangouts ולהחליף אותו ב-Google Chat בתחילת 2022, בפברואר 2022, גוגל הודיעה על תוכניות להתחיל את ההעברה הסופית של כל לקוחות Google Workspace מ-Google Hangouts ל-Google Chat, שתוכננה להסתיים במאי 2022, בספטמבר 2022, גוגל הודיעה שכל נתוני Hangouts יימחקו עד 1 בינואר 2023.
היסטוריה > עיצוב מחדש

בדצמבר 2023, גוגל החלה להשיק גרסה של Google Chat עם סרגל צד מעוצב מחדש ועדכנה את הלוגו. שינויים אלה הפכו את Google Chat ליותר פרודוקטיבי ומשולבים בינה מלאכותית בשירות.
מאפיינים

Google Chat מחולק לשני חלקים, צ'אט ומרחבים. קטע הצ'אט מכיל שיחות ישירות עם אנשים אחרים ושיחות קבוצתיות. בנוסף לאפשרות לגשת ל-Google Chat מהאתר והאפליקציה שלו, ניתן לגשת ל-Google Chat גם באמצעות השילוב שלו עם האתר והאפליקציה של Gmail.
במאי 2022, גוגל הודיעה ש-Chat תציג באנרים המזהירים את המשתמשים מפני התקפות דיוג ותוכנות זדוניות פוטנציאליות המגיעות מחשבונות אישיים. פיתוח זה עבור Google Chat היה הניסיון האחרון למנוע התחזות והפרות אבטחה עבור משתמשים.
ביולי 2023, גוגל הוסיפה תכונות חדשות כדי להשיג התאמה בין תכונות להודעות מיידיות אחרות בשימוש נרחב. תכונות הצ'אט החדשות כוללות: כתיבה חכמה (זמין גם ב-Gmail וב-Google Docs), עריכה ומחיקה של הודעות עבור חשבונות צרכנים (בעבר הוגבלו לחשבונות Google Workspace בלבד), ציטוט הודעות, אישורי קריאה בצ'אטים קבוצתיים, היפר-קישור טקסט, הסתרת לא פעיל שיחות, יכולת להוסיף אפליקציות מ-Google Workspace Marketplace לקבלת תכונות נוספות.
מאפיינים > מרחבים

Spaces, שנקרא במקור Rooms, הוא תכונת חדר צ'אט שנבנתה בתוך Google Chat לשיתוף פעולה מבוסס-נושא, עם קבצים, משימות ושיחות משותפים. הוא פועל לצד Google Chat ו-Google Meet כדי לשלב תכונות פרודוקטיביות קבוצתיות כמו שרשור הודעות ושיתוף פעולה בזמן אמת כדי לארגן שיחות מבוססות נושא מבלי לצאת מ-Gmail. התכונה מחייה את שם המותג ששימש בעבר בשירות עצמאי דומה באותו שם מ-2016 עד 2017, כאשר המיתוג מחדש מתרחש כחלק מהרחבת Google Workspace לכל המשתמשים ב-2021. החללים מיועדים לשיתוף פעולה בפרויקטים ארוכי טווח. בניגוד למרחבים, שיחות קבוצתיות תומכות בצ'אט בלבד ואין להן פונקציונליות של משימות או לשונית קבצים נפרדת לצפייה ברשימת קבצים משותפים. Spaces גם מאפשרים למשתמשים לשנות את שם הצ'אט, מה שלא אפשרי בשיחות קבוצתיות, והם מאפשרים למשתמשים לקבל הודעה רק כאשר הם מוזכרים לכל מרחב יש שלוש כרטיסיות, לשונית צ'אט לצ'אט, לשונית קבצים לשיתוף קבצים וכרטיסיית משימות ליצירה והקצאת משימות.
השירות נגיש מתוך Gmail לצד Chat ו-Meet כחלק מהרחבת Google Workspace לכל משתמשי Gmail. עם ההשקה המחודשת, Spaces מאפשר לעד 8,000 משתמשים לשתף פעולה בפרויקטים ולהשתמש בתכונות Workspace אחרות כגון יצירת מסמכי Google Drive ופגישות Google Meet מתוך Space, כמו גם אינטגרציה עם יצירת משימות וזמינות יומן. עד סוף 2022, מגבלת גודל הצוות של Spaces תגדל ל-25,000. מרחבים ניתנים לגילוי בכל ארגון והיוצר של מרחב הוא מנהל ברירת המחדל של המרחב עם היכולת להאציל סטטוס מנהל למשתמש אחר. המעבר מחדרים לחללים הביא גם שיפורים בתכונות המתינות והאבטחה. בפברואר 2022, Google השיקה ממשק Gmail חדש עבור Workspace שנועד לשלב טוב יותר את Spaces כמו גם Chat ו-Meet. Spaces תזכה לפונקציונליות מוגברת מכיוון ש־Google Currents נסגרה ב-5 ביולי 2023.
מאפיינים > מרחבים > מאפיינים

שרשור נושאים מקוון
חפש במרחבים מרובים
גלישה בתוך ארגון של משתמש
שיתוף קבצים
הקצאת משימה
תצוגת מסמך וצ'אט זה לצד זה
יצירת אירוע ביומן
מחווני נוכחות מקוונת
הצמדת הודעה
שיחות ועידה בווידאו
אמוג'י מותאם אישית
ציטוט בתשובה
תשובות חכמות
תצוגת הודעה
ראו גם

Google Meet
גוגל טוק
Google Allo
מוחמד עסאף

| --- | --- |

 לידה:  1 בספטמבר 1989 (בן 35) מיסראתה, לוב
 שם לידה:  מוחמד ג'בר עבד א-רחמן עסאף
 שם במה:  Asaroukh, Andaleeb Palestine, Assaf Hilm Falastine 
 מוקד פעילות:  הרשות הפלסטינית
 תקופת הפעילות:  מ-2008
 מקום לימודים:  אוניברסיטת פלסטין
 עיסוק:  זמר
 סוגה:  מוזיקה ערבית, מוואל
 שפה מועדפת:  ערבית
 כלי נגינה:  עוד, כלי הקשה
 חברת תקליטים:  Platinum Records Music
 בת זוג:  רים עודה
 מספר צאצאים:  1 
 פרופיל ב-IMDb
 
מוחמד עסאף, 2014
מוחמד עסאף (בערבית: محمد عساف; נולד ב-1 בספטמבר 1989) הוא זמר פופ פלסטיני, זוכה העונה השנייה של תוכנית הכישרונות "ערב איידול".
ביוגרפיה

עסאף נולד בעיר מיסראתה שבלוב, להורים פלסטינים ממחנה הפליטים ח'אן יונס הנמצאת בעזה. הוא שב עם משפחתו לח'אן יונס כשהיה בן 4. החל לשיר כילד, והופיע בחתונות ובאירועים שונים. לאחר סיום לימודיו בבית הספר התיכון, החל ללמוד תקשורת באוניברסיטת פלסטין בעזה.
ערב איידול

בשנת 2013 התקבל עסאף לעונה השנייה של תוכנית הכישרונות "ערב איידול", המשודרת ברשת MBC. מבחן הבד שלו נערך במצרים. הוא כמעט והחמיץ אותו, לאחר ששלטונות מצרים עיכבו את כניסתו למדינה במשך יומיים. כשהגיע לבסוף לקהיר, התבשר כי רשימת המועמדים ננעלה, והוא לא יוכל להשתתף בתחרות. בסופו של דבר, אחד המועמדים, פלסטיני אף הוא, ששמע אותו שר, ויתר לו על מקומו.
במהלך שידורי התוכנית נהנה עסאף מפופולריות רבה במדינות ערב. הזמרת אחלאם מאיחוד האמירויות הערביות, ששימשה כשופטת בתוכנית, אמרה: "כשאתה שר, אני מרגישה כאילו אני אורחת בקונצרט גדול, ואתה הכוכב". הזמר הלבנוני ראע'ב עלאמה, אף הוא שופט בתוכנית, העניק לו את הכינוי "הטיל". שופט אחר, חסן א-שאפעי, השווה את קולו של עסאף לטיונר, בהתייחסו לשליטה המוחלטת שיש לו בקולו.
בשלב הגמר ביצע עסאף את השיר "עלי אל-כופייה" ("הנף את הכאפיה"), שיר פלסטיני לאומני. הוא ניצח לאחר שגבר על המתחרה המצרי אחמד גמאל ועל המתחרה הסורית פרח יוסף. זכייתו לוותה בחגיגות בערי הרשות הפלסטינית, בירושלים המזרחית, בנצרת וכן בלבנון ובירדן.
ימים ספורים לפני זכייתו, קיבל תואר שגריר של רצון טוב מטעם אונר"א.
לאחר הזכייה

באפריל 2014 הופיע לראשונה בישראל בעיר נצרת, בנוכחות קהל בן למעלה מ-10,000 איש ובהם גם אישי ציבור מהחברה הערבית דוגמת אחמד טיבי.
ב-15 באוקטובר 2014 יצא אלבום הבכורה של עסאף, הנושא את שמו, "עסאף", על ידי הוצאת "פלטינום רקורדס" הסעודית. האלבום זכה להצלחה רבה בקרב מדינות ערביות, וכבר עם השקתו הגיע למקום הראשון במצעדי המוזיקה בירדן, באיחוד האמירויות ובסעודיה.
ב-2015 יצא לאקרנים הסרט "האיידול". הסרט, המבוסס על חייו של עסאף, בוים על ידי הבמאי האני אבו אסעד. את עסאף מגלם בסרט השחקן תאופיק ברהום.
ב-27 ביוני 2017 יצא אלבומו השני של עסאף, "מא וַחַשְׁנַ֫אכּ", בהוצאת "פלטיניום רקורדס" הסעודית, שעליו עבד עסאף במשך כשנתיים. האלבום שבו 10 שירים זכה להצלחה לא רק בעולם הערבי אלא גם באירופה, וכבר עם השקתו הגיע למקום הראשון במצעדי המוזיקה בלבנון, ירדן, מצרים ועוד.
במאי 2023, שירו של עסאף מ-2015, "הדם שלי פלסטיני", הוסר מפלטפורמות הסטרימינג ספוטיפיי ואפל מיוזיק. לטענת עסאף, הוא קיבל אימייל מספוטיפיי שהשיר הוסר מכיוון שהוא "מסית נגד הציוֹנים". אולם השיר חזר כעבור זמן קצר.
חיים אישיים

עסאף התחתן עם רים עודה בת ה-28 בחתונה אינטימית ב-8 באוגוסט 2020. רק משפחה וקומץ חברים נכחו באירוע. עודה היא פלסטינית שהתגוררה עם משפחתה בסעודיה מספר שנים, לפני שעברה לדנמרק לאחר מות אביה.
דיסקוגרפיה > אלבומים

2014: Assaf (בערבית: عساف)
2017: Ma Wahshnak (בערבית: ما وحشناك)
2021: Qesas min Flistin (בערבית: قصص من فلسطين)
ביאורים

↑  בערבית: يا طير الطاير, "יא טיר א-טאיר"
↑  בערבית: ما وحشناك, תרגום: "לא התגעגענו אליך"
הערות שוליים

↑  מערכת mako מוזיקה, ‏מוחמד עסאף מחזק את תושבי עזה: "הרימו את הנשק", באתר ‏מאקו‏, 30 ביולי 2014
↑  חסן שעלאן, גם טיבי רקד. "כוכב נולד" הפלסטיני בישראל, באתר ynet, 25 באפריל 2014
↑  Arwad Khalifeh, "The Arab King of Charts! Mohammed Assaf's first ever album is officially rocking the region at #1 spot", October 16th, 2014, albawaba
↑  עידוא דגן, הכוכב הפלסטיני: הסתירו ישראליותי ולא שילמו לי, באתר nrg‏, 23 באוקטובר 2015
1 2   שירין פלאח סעב, זמר פלסטיני טוען ששירו הוסר מספוטיפיי בגלל טענות לאנטישמיות, באתר הארץ, 22 במאי 2023
| --- | --- |
בקרת זהויות :  PLWABN: 9810687562305606  LCCN: no2016157145  MusicBrainz: c58791df-ebeb-4d9e-bfc4-1dc1fb2832db  VIAF: 5258148209334900460001   WorldCat (עם VIAF): 5258148209334900460001
Z/VSE

| --- | --- |
 מפתח:  21st Century Software   IBM
 משפחה:  DOS/360
 מודל קוד:  קוד סגור
 מחזור חיים:  2005–הווה (כ־20 שנה)
 גרסה אחרונה:  6.3 ב־17 במאי 2022
 סוג רישיון:  קנייני
 מצב עבודה:  פעיל
 פלטפורמות:  Z/Architecture 
 אתר אינטרנט:  https://www.ibm.com/it-infrastructure/z/zvse 
 
z/VSE היא מערכת הפעלה של IBM למחשבי מיינפריים. VSE הן ראשי תיבות של Virtual Storage Extended ‏(Virtual Storage ידוע היום כזיכרון וירטואלי). המערכת מיועדת למחשבים קטנים יחסית. המערכת התפתחה ממערכת ההפעלה DOS/360 ששוחררה לזמינות כללית לצרכנים בשנת 1965. מערכת ההפעלה VSE היא הגרסה הראשונה של מערכת הפעלה ממשפחת DOS/360 שהשתמשה בזיכרון וירטואלי. בשלב מאוחר יותר תמכה בכתובות מורחבות של 31 ביטים לעומת כתובות של 24 ביטים שהיו נהוגות במערכות ההפעלה שקדמו לה.


מערכת ההפעלה z/VSE נמצאת בירידה בעולם ובישראל. מתקנים גדולים יחסית עוברים למערכת ההפעלה z/OS ומתקנים קטנים יחסית מהגרים ממחשבי המיינפריים ל־Unix, לינוקס או ל־Windows.
ראו גם

z/OS
z/VM
הריגת דוד בן אברהם

הריגת דוד בן אברהם, גר צדק ערבי פלסטיני מוסלמי לשעבר, בן 63 מחברון (בשמו לפני כן סאמח זייתון וכן סאמח מוחמד עבד א-רחים חאמד זיתון), התרחשה בי"א באדר ה'תשפ"ד, 21 במרץ 2024, בצומת הסמוך ליישוב אלעזר בגוש עציון. הוא נורה מטווח קרוב על ידי חייל מילואים מגדוד ההגמ"ר בעת בידוק ביטחוני.
האירוע

בבוקר 21 במרץ 2024 הגיע דוד בן אברהם לצומת אלעזר בדרכו לירושלים. כוח ההגמ"ר זיהה מהש"ג של היישוב אלעזר, פלסטיני שירד ממונית ושלדבריהם התנהג בצורה חשודה. אחד מחיילי המילואים הגיע למקום על מנת לבצע בו בידוק ביטחוני. לאחר כ-8 דקות שבהן תחקר לבדו את דוד, הגיע לוחם מילואים נוסף שהחל לבדוק לו את התיק ומצא בתוכו סכין. לטענת החיילים, הם ביקשו מדוד להרים ידיים וללכת אחורה, והוא עשה זאת. בהמשך, כאשר אחד החיילים לדבריו זיהה את דוד מתחיל להוריד את ידיו, הוא ירה לפלג גופו התחתון. דוד נפצע מהירי, ומייד לאחר מכן ניתן לו טיפול רפואי עם חוסם עורקים והוזעק אמבולנס. הוא נפצע אנושות ונפטר מפצעיו בהמשך היום.
חקירת האירוע

מייד עם קבלת הדיווח אודות האירוע, הורתה הפרקליטות הצבאית על פתיחה בחקירה של המשטרה הצבאית.
עוד באותו יום לוחם המילואים שירה נחקר תחת אזהרה ונעצר.
תגובת צה"ל שנמסרה: ”במהלך פעילות מבצעית, ביצע כוח צה"ל ירי לעבר פלסטיני אשר עורר את חשדו בצומת אלעזר שבחטיבת עציון, זוהתה פגיעה ובהמשך נקבע מותו של הפלסטיני. מיד עם קבלת הדיווח אודות האירוע החמור, הורתה הפרקליטות הצבאית על פתיחה בחקירה של המשטרה הצבאית”.
צו איסור פרסום הוצא על זהות הלוחם, שנחשד בעבירת המתה בקלות דעת. את הלוחם מייצגת הסנגוריה הצבאית.
בחקירתו טען החייל: "הפלסטיני סירב תחילה להזדהות, שיקר לגבי אישור שהייה בישראל, אמר שהוא בדרך לירושלים, בתיקו מצאנו סכין ויריתי לברכו רק כאשר החל להוריד את ידיו לקו החגורה".
בשבוע הראשון לאירוע הוארך מעצרו של החייל מספר פעמים. בתום שבוע שבו החייל היה עצור, ועם השלמת השלבים המשמעותיים בחקירת האירוע, הוא שוחרר למעצר בית בתנאים מגבילים. דובר צה"ל מסר בעניין זה: ”היום התקיים דיון בערעור התביעה הצבאית על החלטת בית הדין הצבאי המחוזי להורות על שחרורו של החשוד למעצר בית מלא עם תנאים מגבילים נוספים. בתום הדיון ולאור הערות בית הדין הצבאי לערעורים, הסכימה התביעה למשוך את ערעורה. עדיין קיים איסור פרסום על פרטיו המזהים של החשוד.”